|  |  |
| --- | --- |
| Številka: | 024-7/2022-3340-59 |
| Datum: | 19. 06. 2024 |

**Zadeva: Zapisnik 10. seje Delovne skupine za trajni dialog z javnimi zavodi v kulturi**

**Pričetek seje:** 19. 6. 2024, 11.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Tjaša Pureber, MK;
2. Borut Batagelj;
3. Vesna Horžen;
4. Pavla Jarc;
5. Jure Novak;
6. Natalija Polenec;

**Ostali prisotni:**

1. Alekzander I. Blatnik, MK;
2. Matej Strgaršek, Združenje splošnih knjižnic.

**Opravičeno odsotni:**

1. Mojca Jan Zoran, MK;
2. Peter Baroš, MK;
3. Goran Milovanović;
4. Blaž Peršin.

**Dnevni red:**

1. Potrditev zapisnika 8. in 9. seje dialoške skupine;
2. Razprava o predlogu Uredbe o spremembah in dopolnitvah Uredbe o samozaposlenih v kulturi;
3. Razno.

**Sklep 1: Člani delovne skupine potrjujejo dnevni red 10. seje Delovne skupine za trajni dialog z javnimi zavodi v kulturi.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnikov 8. In 9. seje Delovne skupine za trajni dialog z javnimi zavodi v kulturi**

Zapisnika 8. In 9. seje bo delovna skupina potrdila na naslednji seji delovne skupine.

1. **Razprava o predlogu Uredbe o spremembah in dopolnitvah Uredbe o samozaposlenih v kulturi (v nadaljnjem besedilu: Uredba)**

Tjaša Pureber je uvodoma predstavila vsebino Uredbe. Povedala je, da je ključna sprememba uvedba karierne dinamike. Uvedeni bodo štirje karierni razredi: vstopni karierni razred "Samozaposlen v kulturi IV" je namenjen tistim, ki začenjajo delo v kulturi, najvišji pa bo razred "Samozaposlen v kulturi I", ki bo namenjen posameznikom na vrhu kariere. Razreda "Samozaposlen v kulturi III" in "II" sta namenjena tistim, ki so prešli iz začetnega v kontinuirano delo v kulturi. Vstop v II. in I. razred bo pogojen tudi z delovnimi izkušnjami, in sicer 20 let za vstop v II. in 30 let za vstop v I. razred. Dodala je, da bo administrativno breme spremembe sistema prevzelo Ministrstvo za kulturo.

Povedala je, da je predlog spremenjene uredbe prvi večji poseg v kriterije obsega in kakovosti v zadnjem desetletju ter na novo določa merila za pridobitev statusa samozaposlenih in pravico do plačila prispevkov za socialno varnost iz državnega proračuna. Povedala je, da bo Uredba omejila vpis na največ štiri poklice hkrati. V Uredbi bo najvišje število vseh možnih točk, torej seštevek kriterija obsega in kriterijev kakovosti, 100. Skupni prag za pridobitev pravice do plačila prispevkov za socialno varnost je seštevek kriterijev kakovosti in kriterija obsega ter se razlikuje po razredih in glede na karierno pot posameznika, saj se ta odloči, pri katerem kriteriju bi rad pridobil točke.

Povedala je, da se v Uredbi uvaja osem novih poklicev, več kot dvajset pa jih je bilo spremenjeno na poklicni ali področni ravni. Povedala je tudi, da se bosta za starše, ki se vračajo s starševskega dopusta, status in obdobje presoje podaljšala za toliko mesecev, kolikor je trajal njihov dopust. Enako velja tudi za primere nege družinskih članov in bolezni. Povedala je tudi, da so posodobili seznam nagrad, ki se lahko odštejejo pri cenzusu.

Natalija Polenec meni, da je predlog Uredbe zapisan dobro. Vprašala je, kako bi lahko Ministrstvo za kulturo (v nadaljnjem besedilu: ministrstvo) uredilo, da bi lahko strokovni izpit za kustosa opravljali tudi samozaposleni in ne le redno zaposleni v zavodih.

Vesna Horžen je povedala, da je enako tudi pri izpitu za bibliotekarja.

Pavla Jarc je povedala, da bi bilo tudi pri kuratorjih dobro, da bi ti lahko bili samostojni in prišli do izpita brez da bi morali biti redno zaposleni v javnem zavodu.

Tjaša Pureber je odgovorila, da je to v pristojnosti ZUJIK, in da bo ministrstvo pregledalo možnosti urejanja naslovljenih vprašanj, pri čemer je potrebno iskati rešitve, ki ne bodo vodile v neplačana pripravništva. Po naknadnem pregledu zakonodaje je Ministrstvo za kulturo ugotovilo, da lahko zgoraj navedene strokovne izpite opravljajo tudi samozaposleni, vendar samoplačniško.

Jure Novak meni, da je treba nasloviti prehod med statusoma samozaposlenega v kulturi in zaposlenega v javnem zavodu. Pojasnil je, da v primeru, da se umetniku izteče zaposlitev v javnem zavodu, ta zaradi preteklih prihodkov ni upravičen do prispevkov. Dodal je, da bi bilo dobro ugotoviti, ali se lahko izkušnje dela kot samozaposleni v kulturi upoštevajo tudi pri zaposlitvah v javnih zavodih.

Natalija Polenec je dodala, da so javni zavodi ravno zato primorani, da samozaposlenega z večletnimi izkušnjami vključijo v izhodiščni plačilni razred.

Jure Novak je vprašal, kdo bo ocenil kredibilnost referenc.

Tjaša Pureber je odgovorila, da bodo teže priporočil znale preceniti strokovne komisije.

1. **Razno**

Vesna Horžen je vprašala, kako napreduje Nacionalni program za kulturo.

Tjaša Pureber je odgovorila, da bo v državnem zboru predvidoma julija.

Vesna Horžen se je od skupine poslovila, saj se upokojuje. Tjaša Pureber se je Vesni Horžen zahvalila za sodelovanje v delovni skupini.

Seja se je zaključila ob 10. 50

**Zapisal:**

Alekzander I. Blatnik, študent

**Podpis:**

Jure Novak,

predsednik Delovne skupine za trajni dialog z javnimi zavodi v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine